‘กสิกร’เร่งคุมหนี้SME 4เดือนแรกแย่เกินเป้า
กสิกรไทยเร่งคุมเอ็นพีแอลเอสเอ็มอีหลัง 4 เดือนขึ้นแตะ 2.6%
18 มิ.ย. 2558

กสิกรไทยเร่งคุมเอ็นพีแอลเอสเอ็มอีหลัง 4 เดือนขึ้นแตะ 2.6% 
นายพิภวัตว์ ภัทรนาวิก ผู้ช่วยกรรมการผู้จัดการ ธนาคารกสิกรไทย เปิดเผยว่า แนวโน้มหนี้ที่ไม่ก่อให้เกิดรายได้ (เอ็นพีแอล) ของลูกค้าธุรกิจขนาดกลางและขนาดย่อม (เอสเอ็มอี) ในช่วงครึ่งหลังของปีนี้ยังไม่เห็นทิศทางว่าจะปรับลดลง เพราะสินเชื่อเติบโตไม่มาก แต่จะปรับขึ้นมากน้อยเพียงใดขึ้นอยู่กับการดูแลความเสี่ยงและการเข้าไปช่วยเหลือลูกค้าได้ทันการ
สำหรับในช่วง 4 เดือนแรกของปี เอ็นพีแอลเอสเอ็มอีขยายตัวขึ้นจาก 2.56% ณ สิ้นปี 2557 ไปอยู่ที่ 2.6% ซึ่งยอมรับว่าสูงกว่าแผนปีนี้ที่จะควบคุมไม่ให้เกิน 2.39% ธนาคารจึงจะเร่งเข้าไปควบคุมคุณภาพลูกหนี้ ซึ่งถือว่าท้าทายในภาวะเศรษฐกิจปีนี้ที่ค่อนข้างชะลอตัว
อย่างไรก็ดี ตั้งแต่ต้นปีธนาคารมีมาตรการช่วยลูกค้ากลุ่มท่องเที่ยวและภาคเกษตรเป็นพิเศษ ควบคู่กับการช่วยเป็นรายลูกค้า รวม 1.2 หมื่นราย วงเงิน 5.3 หมื่นล้านบาท ปัจจุบันคุณภาพลูกค้าเอสเอ็มอีเริ่มทรงตัวขึ้น แต่ยังมีสัญญาณชะลอตัวให้เห็นอยู่
สำหรับ 4 เดือนแรกปล่อยสินเชื่อไป 8 หมื่นล้านบาท ขยายตัว 3% และคาดว่าช่วงที่เหลือจะเติบโตตามเป้า 5-7% จากลูกค้าเก่าเป็นหลัก 70% และลูกค้าใหม่ 30% โดยเชื่อว่าเศรษฐกิจครึ่งปีหลังจะดีขึ้น รอเพียงการเบิกจ่ายงบลงทุนภาครัฐและการฟื้นตัวของภาคส่งออก